避寇
作者：劉黻
朝代：宋

paragraphs: 戊午九月十，洶洶群寇生。
疋枹與赤水，參會童石氓。
烹牛飫兇豎，剚人諂妖靈。
長驅無齟齬，四境騰沸羹。
野廬競趨察，廛市爭奔城。
啼號震暮夜，陰氣昏冥冥。
携持半箱筥，扛舁及甕罌。
雞豕頭駢闐，脅息驚吞聲。
宇內同一胞，何事起攙槍。
據險惡氛聚，血牙餘種獰。
原嶺迤巢穴，習鬭惟輕生。
擲首視爲戲，揭竿誰敢攖。
父老謂曩日，草竊恣橫行。
郡將出奇計，一勦諸峒平。
老熊痛已定，悍虎謀方興。
若非急討捕，終難保桑耕。
官兵駐大曷，警報馳飛星。
探旗逼軍旅，登城羅義丁。
菱角隠阨塞，松明通曉更。
山前號令肅，鈴閣籌算精。
疋馬熟往來，老穉倚以寧。
溪潛鱗且遁，林散翼亦驚。
顧予久放逐，逢此增伶俜。
夜寢不忍睫，朝餐何所營。
無垢畫火攻，坐令妖祲清。
孰謂毛錐鈍，不逮蝥旗登。